নামি ডিন
হুবার্ট গুভেইন নামি ডিন (; জন্ম: ২১ জুলাই, ১৮৯৫ - মৃত্যু: ২১ অক্টোবর, ১৯৩৯) জুলুল্যান্ডের এশোই এলাকায় জন্মগ্রহণকারী প্রথিতযশা দক্ষিণ আফ্রিকান আন্তর্জাতিক ক্রিকেটার ও অধিনায়ক ছিলেন। দক্ষিণ আফ্রিকা ক্রিকেট দলের অন্যতম সদস্য ছিলেন তিনি। ১৯২৪ থেকে ১৯৩১ সময়কালে দক্ষিণ আফ্রিকার পক্ষে আন্তর্জাতিক ক্রিকেটে অংশগ্রহণ করেছেন। ঘরোয়া প্রথম-শ্রেণীর দক্ষিণ আফ্রিকান ক্রিকেটে গটেং ও ট্রান্সভাল দলের প্রতিনিধিত্ব করেছেন নামি ডিন। দলে তিনি মূলতঃ ডানহাতে মাঝারিসারিতে ব্যাটিং করতেন।
নামি ডিন
১৯২৪ সালে হার্বি টেলরের নেতৃত্বে দক্ষিণ আফ্রিকা দল ইংল্যান্ড গমন করে। টেস্ট সিরিজটিতে সফরকারী দল ৩-০ ব্যবধানে পরাজিত হয় ও দুই খেলায় ড্র করে। উইজডেনে দলের ব্যর্থতার জন্য বোলিং দূর্বলতাকে তুলে ধরা হয়। এ সফর সম্পর্কে উইজডেনের চার পৃষ্ঠার প্রতিবেদনে নামি ডিনের ভূমিকাকে উল্লেখ করেনি। এ সফরে ব্যক্তিগত সফলতাও খুব একটা সুবিধের ছিল না। ২৫টি প্রথম-শ্রেণীর খেলায় অংশ নিয়ে একবারমাত্র পঞ্চাশোর্ধ্ব রান তুলতে পেরেছেন ও ২২.১৮ গড়ে ৬২১ রান তুলেন। একমাত্র অর্ধ-শতকটি আসে স্কটল্যান্ডের বিপক্ষে। খেলায় অপরাজিত ৮০ রানের ইনিংসটিতে স্বাগতিক দলের বিপক্ষে একচ্ছত্র প্রভাববিস্তার করেছিল তাঁর দল।